С три бързи гола през първото полувреме Байерн (Мюнхен) детронира носителя на трофея Волфсбург с 3:1 като гост в среща от втория кръг на турнира за Купата на Германия. Дъглас Коща откри в 15-ата минута с хубав удар от далечно разстояние, наказвайки вратаря Диего Беналио, който беше подценил ситуацията и се намираше прекалено напред. След още пет минути Томас Мюлер вкара за 2:0, като домакините претендираха за засада на Роберт Левандовски. В 34-ата минута германският нападател заби кълбото още веднъж в мрежата на "вълците". Това обаче беше най-малкото, с което играчите на Дитер Хекинг се измъкнаха, защото баварците пропуснаха още поне четири чисти гола. Влезлият като резерва Андре Шюрле фиксира почетното попадение за 1:3 в 90-ата минута. Единственият реален шанс за Волфсбург преди това дойде в 71-ата минута, когато Даниел Калиджури беше изведен сам срещу Мануел Нойер, но вратарят спаси.